บัวหลวงโกลบอลเฮลท์แคร์3เดือนแจ่ม8.31%
กองทุนบัวหลวงโกลบอลเฮลท์แคร์ ผลตอบแทนไตรมาสแรกเด่น ปัจจัยพื้นฐานเอื้อ "บัวหลวง" มองหุ้นเฮลท์แคร์โดดเด่นในทศวรรษนี้
8 พ.ค. 2555

กองทุนบัวหลวงโกลบอลเฮลท์แคร์ ผลตอบแทนไตรมาสแรกเด่น ปัจจัยพื้นฐานเอื้อ "บัวหลวง" มองหุ้นเฮลท์แคร์โดดเด่นในทศวรรษนี้
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า กองทุนเปิดบัวหลวงโกลบอลเฮลท์แคร์ ผลตอบแทนไตรมาสแรกณ 30 มี.ค.2554 ย้อนหลังสามเดือนอยู่ที่ 8.31% สูงกว่าดัชนี MSCI World Health Care Index ซึ่งมีผลตอบแทนในช่วงเวลาเดียวกันอยู่ที่ 3.74% โดยกองทุนลงทุนในกองทุนรวม Wellington Management Portfolios (Dublin) Plc.Global Health Care Equity Portfolio ที่เน้นลงทุนในบริษัทที่เกี่ยวข้องกับอุตสาหกรรม Health Care บริหารและจัดการโดย Wellington International Management Company Pte Ltd 
"กองทุนได้ปัจจุยหนุนจากอุตสาหกรรมที่เติบโตเป็นปัจจัยพื้นฐานที่สำคัญและภาครัฐ ทั้งในประเทศพัฒนาแล้วและประเทศกำลังพัฒนา ให้ความสำคัญเพิ่มขึ้น ประกอบกับการที่จำนวนประชากรในวัยสูงอายุ มีสัดส่วนเพิ่มขึ้น"นางวรวรรณกล่าว
อย่างไรก็ตามมองว่าหุ้นในกลุ่มเฮลท์แคร์จะโดดเด่นสำหรับทศวรรษนี้ เนื่องจากได้ประโยชน์จากสัดส่วนของกลุ่มผู้สูงอายุเพิ่มมากขึ้นต่อเนื่องทั้งในประเทศกำลังพัฒนาและประเทศที่พัฒนาแล้ว รวมถึงจะได้ประโยชน์จากช่วงอายุที่ยืนยาวขึ้น และจะได้ประโยชน์จากโรคร้ายและโรคแปลกใหม่ที่มีมากขึ้น กองทุนนี้จึงเหมาะสมสำหรับผู้แสวงหาผลตอบแทนที่ดีในระยะยาว ไม่ใช่กลุ่มที่คาดหวังผลตอบแทนสูงเพียงระยะสั้นๆ 
สำหรับในปีนี้ บลจ.บัวหลวง มองว่า ถึงแม้ความเสี่ยงของเศรษฐกิจของยุโรปยังคงอยู่ แต่การเลือกตั้งประธานาธิบดีของสหรัฐอเมริกาจะส่งผลบวกอย่างมากต่อพอร์ตการลงทุน เพราะไม่ว่าพรรคดีโมแครทหรือรีพับลิกัน (หากตัวแทนชิงตำแหน่งประธานาธิบดีเป็น Mitt Romney) จะชนะการเลือกตั้งเดือนพ.ย.ปีนี้ ทั้ง 2 ฝ่ายต่างก็สนับสนุนการปฏิรูปแผนสุขภาพด้วยกันทั้งนั้น  ซึ่งน่าจะยิ่งทำให้นโยบายประกันสุขภาพครอบคลุมจำนวนผู้มีประกันสุขภาพมากยิ่งขึ้น